Is Hyundai se opgeknapte Venue die sous werd?  Die B-sportnutsvoertuigsegment bars tans uit sy nate. Dit is motors soos Hyundai se Venue, Volkswagen se T-Cross, Kia se Sonet en dies meer. Ek het geruime tyd gelede ŉ Hyundai Venue 1.0T Motion– handratmodel op die proef gestel, en dit was ŉ fantastiese voertuig. Die enjin en ratkas het ŉ lekker simbiose gehandhaaf, én die prys was in die kol. Hyundai het onlangs sy Venue vernuwe, en ŉ reeksleidende N-Line bygevoeg. Die ontwerp kom vir my ŉ bietjie vol fiemies voor. Die toevoeging van die N-Line sonder ŉ verbetering in krag dink ek is ook nie heeltemal nodig nie. Dié segment is klein gesinsmotors wat goeie waarde moet bied. Die binneruim is heel ruim, al is dit ŉ kleiner motor. Daar is sitplek vir vyf en ŉ goeie spesifikasievlak met klimaatbeheer, spoedkontrole en ŉ raakskerminligtingstelsel met Apple CarPlay en Android Auto. Daar is ses lugsakke, sluitweerremme met elektroniese remkragverspreiding sowel as vastrap- én stabiliteitsbeheer. Onder die kap sit ŉ lekker enjin in die vorm van Hyundai se 1.0 turbodriesilinderpetrolenjin. Hy bied 88 kW en 172 Nm wat 100 km/h kan haal in 11,3 sekondes en 185 km/h voluit. Nie te versmaai nie. Die brandstofverbruik is heel in die kol met die moontlikheid van 6 ℓ/100 km. Ongelukkig, gepaard aan die enjin is ŉ 7-spoed dubbelkoppelaar outomatiese ratkas. Dié tipe ratkaste het twee koppelaars, en moderne weergawes daarvan word geprogrammeer om hul koppelaars te beskerm, maar ook om die omwentelinge só laag te hou om koolstofdioksieduitlaatgasse so laag moontlik te hou. Ongelukkig bederf die programmering tesame met die ratkas te trae reaksie die ervaring. Ek sou beslis die handrat verkies. Op die pad is die ritgehalte heel goed, te danke aan die 16”-wiele wat nie enorm is nie. Padhouvermoë is lekker en meer as wat enige kliënt in dié segment ooit gaan nodig hê. Ek sal dan die Venue N-Line só opsom: Ongelukkig is die ratkas nie lekker nie – en dit bederf die ervaring. Dít, gepaard met ŉ kwaai koopprys laat my wonder of die kool die sous werd is? Die reeks lyk só: Die reeks word gedek deur ŉ 5 jaar/150 000 km-voertuigwaarborg en 7 jaar/200 000 km-dryfstelselwaarborg sowel as ŉ 3 jaar/45 000 km-diensplan. Die kompetisie lyk só: 4 jaar/ 60 000 km diensplan 10 jaar/1 000 000 km enjinwaarborg vir eerste eienaar 5 jaar/60 000 km diensplan 4 jaar/60 000 km diensplan 3 jaar/45 000 km diensplan 8 jaar/195 000 km batterywaarborg 6 Dienste diensplan 3 jaar/60 000 km diensplan 3 jaar/45 000 km diensplan Die Suzuki se waarde is onweerlegbaar, maar die Hyundai bied ŉ sterker spesifikasievlak. Teen R463 900 dink ek die Hyundai is net té duur. Vir nie veel meer nie kan die Volkswagen T-Cross 1.5TSI daad by woord voeg met 110 kW en 250 Nm. Ek dink wel die Kia Sonet bied ŉ lekker balans, maar die Hyundai Venue Fluid handrat vir minder as R400 000 sou my keuse wees in die Hyundai stal, andersins dink ek die Duster bied die meeste spasie en beste waarde tussen dié mededingers. Die Corolla Cross Hibried is ook ŉ lekker moderne opsie – en die hibriede dryfstelsel is werklik puik op brandstof. Gaan toetsbestuur egter almal, een gaan jou uit die veld slaan.